पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना की दूसरी लहर के बीच यात्रियों को ट्रेन में बिना टिकट यात्रा करना महंगा पड़ा है। अप्रैल में कोटा मंडल टिकट चेकिंग स्टाफ ने चलती रेल गाड़ियों में तथा प्लेटफार्म पर बिना टिकट, अनियमित यात्रा या सामान बुक किए बिना ट्रेन में सफर करने के कुल 17 हजार मामले पकड़े। इनसे 1 करोड़ 6 लाख 78 हजार 320 रुपए जुर्माना वसूला गया है।
कोटा मंडल के नागदा-कोटा, कोटा-मथुरा, कोटा-रुठियाई और कोटा-चित्तौड़गढ़ रेलखंडों में टिकट चेकिंग स्टाफ द्वारा अप्रैल महीने में बिना टिकट 16 हजार 950 मामले पकड़े। उनसे एक करोड़ 6 लाख 14 हजार 600 रुपए जुर्माना वसूला। इसके अलावा अनियमित यात्रा करते हुए कुल 23 मामलों में 1140 रुपए ,साथ ही बिना बुक किए सामान का परिवहन करते हुए भी कुल 35 मामलों में 62 हजार 580 रुपए जुर्माना वसूला गया।
वरिष्ठ मंडल वाणिज्य प्रबंधक अजय कुमार पाल ने बताया कि कोविड-19 के इस वैश्विक आपदा के दौर में कोटा मंडल का टिकट चेकिंग स्टाफ अपनी ड्यूटी पूरी मुस्तैदी के साथ कर रहा है। संक्रमण की रोकथाम के सभी उपाय किए जा रहे हैं। किसी भी यात्री को बिना टिकट या प्रतीक्षा सूची का टिकट लेकर रेलवे में सफर करने की अनुमति नहीं है। इसके बावजूद लोग बिना टिकट के यात्रा करने का जोखिम उठाने से बाज नहीं आए। ऐसे यात्री टिकट चेकिंग स्टाफ की पैनी नजर से बच नहीं पा रहे।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva zho_Hant eng_Latn